**СТАНОВИЩЕ**

за

дисертационния труд на

Боряна Георгиева Камова

На тема:

**ДХАРМАСУТРА И ДХАРМАШАСТРА КНИЖНИНАТА ЗА ВРЪЗКАТА МЕЖДУ ПРОФЕСИОНАЛНА И СЪСЛОВНА ПРИНАДЛЕЖНОСТ В ДРЕВНА ИНДИЯ**

за присъждане на образователна и научна степен „доктор“, научно направление:

2.1. Филология (Индийска литература и култура)

Темата на дисертационния труд на Боряна Камова е посветена на изследването на съсловните-кастови отношения в традиционното индийско общество, основано върху текстовете и традициите на Дхармасутра и Дхармашастра. Дисертацията се състои от увод, четири глави, заключение, библиография и списък на съкращенията, общо 238 стр.

Уводът изяснява основите на проблематиката, свързани с важните зависимости между съсловната система на варните и професионалната дейност, които влияят в хода на развитие на съсловно-кастовите отношения, или както докторантът отбелязва „релациите занятие-*варна*”. Тази проблематика е рядко засягана в детайли в специализираната литература, което дава основание на докторанта да фокусира вниманието си върху отбелязаните зависимости и да изведе основанията си за цялостно монографично изследване по темата. Друго важно основание е силата на традицията и влиянието на традиционна съсловна система в живота на съвременна Индия, влияние, което показва важността на тази проблематика за социалното развитие на Индия и днес. В увода коректно и умело са представени предварителните изисквания за осъществяване на изследването – актуалност на темата, обект и предмет на изследването, неговите цели и задачи, методология и общ преглед на изворовия материал.

Първа глава е посветена на проблема за отношенията и взаимовръзката между съсловната и професионална принадлежност в общия контекст на социално-икономическите отношения в Древна Индия, като се изяснява ролята и социалното значение на кастите (варните). Особен интерес представлява третата част на тази глава, която разглежда социално-кастовите отношения в контекста на представата за порядъка – дхарма, като по този начин свързва отнася спецификите на социалния ред в Древна Индия към космогоничните представи, обвързвайки микро нивото на социалния ред с макро нивото на вселенския порядък.

Втора глава проследява изворите, които позволяват изследването на връзката между професионалната и съсловната принадлежност – от Манавадхармашастра, и книжнината с общото название Дхармасутра, Дхармашастра, до Арташастра на Каутиля, Яджнавалкясмрити и др. Различните текстове са представени в техния културен контекст на възникване – съдържание, датировка и мястото им в историята на индийската писмена традиция и др.

Третата глава е обзор на съществуващите мнения в науката и използваната терминология, като се започне от основните теории за формиране на древноиндийската съсловно-кастова система и се стигне до връзката на тази система с професионалната принадлежност. В тази глава Боряна Камова внася важни терминологични уточнения като разграничението между понятията каста и варна, както и между занятие и професия. Тази уточнения са от значение за цялостната картина на този сложен социален модел, който от една страна се опира на митологични представи и отразява идеите за космическия ред, а от друга се намира в постоянно динамични отношения и адаптации към историческите и социални промени в индийското общество.

Четвърта глава е същината на изследването, защото на базата на изворовия и историографски преглед в предишните две глави на дисертацията, се изяснява същността и ролята на професионалната и съсловна принадлежност, техните връзки и зависимости. Докторантът е избрал да поставя цитираните източници в транскрипция на оригиналния текст в бележките под линия. Аз лично бих препоръчал тези пасажи да са в основния текст и да са допълнени с превод на български език, защото работата би имала отзвук и сред по-широк читатели от полето на историческите и социалните науки. В тази част на работата са показани нормативните предписания, представящи релациите занятие-варна, основани на варнадхарма – цялостната концепция от задълженията, които съществуват между отделните съсловия на обществото за поддържане на социалния ред. Също така е представена и свадхрама – индивидуалните задължения на всеки в поддържането на цялото. От приведените примери става ясно, че първоначално позицията на членовете на обществото и тяхното занятие, според важността им за обществото, е определила варновата принадлежност, докато в постведическия период установената варнова принадлежност и норми са определяли избора на занятие. Обратното въздействие обаче също продължава да оказва влияние, което прави взаимоотношенията между занятието и варна динамични и двустранни. Тази плетеница от въздействия и възможности е трудно уловима и не винаги податлива на историческо проследяване и хронологична подредба, което прави темата отворена за хипотези и предположения. Б.Камова умело съчетава интерпретацията на представените оригинални източници на санскрит с многобройните мнения и коментари в научната литература, показвайки различите аспекти на разглежданото явление в различни измерения. Бих препоръчал в онези случаи, където е възможно тези взаимоотношения да се представят в табличен или схематичен вид, защото визуалната представяне на възможните връзки между варна, професия/занятие само ще допринесе за по-ясното разбиране на проблематиката.

Заключението на дисертационния труд отново излага основните изводи, и обобщава най-важните констатации на изследването. Показано е, че отношенията занятие-варна изиграват важна роля за изграждането на устойчив модел на индийската социална система и водят до известните ни твърдения, че никъде другаде по света, кастовата система не е представена толкова ярко и е толкова устойчива както в Индия. Тези отношения са системен фактор за опазването на традиционните културни ценности, защото те са както отбелязва докторантът „основно средство за хармонизиране на варновите порядки и променящата се обществено-икономическа и обществено-политическа действителност”. В тази посока следва са се търсят приносните моменти на работата – първо в идеен план – осмислянето на релациите варна – занятие, като сложен културно-исторически феномен, а после в анализа на многобройните му проявления и специфики в древноиндийската книжнина. Докторантът показва в работата си умението на изгради своята концепция и логически да построи изложението си, да привлече необходимата му многобройна и разноезична литература в областта на индологията и социалните науки, която засяга изследвания кръг от идеи и най-вече да използва оригинални източници на древно-индийската книжовна традиция, които не са превеждани на български език. Тезите на автора са защитени с доклади на национални и международни конференции, представени са и четири публикации по темата.

В заключение мога да заявя, че представеният дисертационен труд - „Дхармасутра и Дхармашастра книжнината за връзката между професионална и съсловна принадлежност в Древна Индия“ отговаря на изискванията за получаването на образователната и научна степен доктор. Комплексният анализ на първоизточници на санскрит и огромният брой приведени и тълкувани текстове на индийската традиция показват един завършен изследовател – индолог, пореден пример за сериозното академично развитие на българската индология. Напълно подкрепям присъждането на научната и образователната степен „доктор” на Боряна Георгиева Камова по научно направление: 2.1. Филология (Индийска литература и култура) и препоръчвам скорошната и цялостна публикация на тази монография.

07.03.2019 г. доц. д-р Теодор Леков

София